Nous Guillaumes, humiles priour de Waux, faisons savoir à touz ces qui verront ces presentes lettres que Guillermete, fille çay en arriers Guillemin, dit Garont, fame Perronin, dit Gallafin, de Poloingney, demoisel, et lidiz Perronins, mariz de ladite Guillemete, pour lour et pour les lours, ont vendu, quitté et outroié à noble baron Jehan, conte de Bourgoingne et signour de Salins, et es suens, permaignablement, tel droiture et tel partaige come il avoient et devoient avoir en tout le donjon d’Allay ne en la terre où lidiz donjons est assis, pour trente livres d’estevenens, desquies ladite Willermete et lidiz Perronins, ses mari, ont receu lour paiement entierement doudit Jehan, conte de Bourgoigne et signour de Salins. En tesmoignaige de laquel chose, nous avons mis nostre seal en ces presentes lettres, es prieres et à la requeste de ladite Guillermete et doudit Perronin, son mari. Ce fut fait en l’an de l’incarnacion Nostre Signour qui corroit par mil CC et sexante et doux anz, ou mois de juenier.